Lauri Nurkse
Lauri Nurkse (sündinud 11. mail 1978 Helsingis) on Soome filminäitleja ja filmirežissöör. Lauri Nurkse alustas oma filmitegijakarjääri 2000. aastal soome mängufilmides näitlemisest. Juba järgmisel aastal sai ta kätt proovida režissöörina ("Isän kuva", 2001). Järgnesid üha uued näitlejarollid ja sekka juba teleseriaalide režissööritöö. Näitlejana on Lauri Nurkse saanud 2003. aasta Brüsseli rahvusvahelisel filmifestivalil parima osatäitja auhinna Ilkka Takkuse rolli eest filmis "Pahat pojat". Režissöörina jäi tal napilt puudu, et oleks saanud publiku auhinna 2008. aasta Hamburgi filmifestivalil komöödia "Sooloilu" eest. „Mida rohkem teha näitlejatööd, seda suuremat kasu tõuseb sellest paremaks režissööriks kujunemise teel. Näitlejatöö ja režissööritöö on ju ühe ja sama mündi kaks poolt. Tänu näitlejatööle olen õppinud aru saama, millised režissöörid on oma töös tõeliselt head ja millised oskavad näitlejatele vaid nuhtluseks kaelas olla.﻿“ – Näitlejast režissöör Lauri Nurkse Tal on oma filmiettevõte FantasiaFilmi Oy. 2022. aasta algusest töötab ta üleeuroopalisse kontserni Mediawan Group kuuluvas ettevõttes Aito Media, kus vastutab Euroopa turule suunatud teleseriaalide jaoks piisavalt kaalukate stsenaariumide hankimise ja nende konkurentsivõimelise teostuse eest. Lauri Nurkse kuulub ka Soome filmiauhindade Jussi žüriisse.